Andrássy-kastély (Tiszadob)

A romantikus stílusú tiszadobi Andrássy-kastély a szájhagyomány szerint a kastély Erzsébet magyar királyné tiszteletére, a francia Loire folyó mentén épült középkori lovagi várkastélyok mintájára készült. A kastély története A kastélyt id. Andrássy Gyula, az Osztrák–Magyar Monarchia első külügyminisztere építtette 1880-1885 között. Tervezője Meinig Arthur. A kastély mögötti angolkertet is akkor létesítették, amit máig szépen gondoznak. A soktornyos épület neogótikus-romantikus stílusjegyeket hordoz. A kastély a Tisza partjához közel, magaslaton épült, így kiemelkedik a Tisza árterének lapályából. A parkot kelet felől maga a folyó határolja. A kor ízlésének megfelelően az épület homlokzata előtt külön előparkot létesítettek, nyírt bukszusokkal, tiszafákkal, közepében Fadrusz János szép szobrával (Leányszöktetés). Távolban a kertrész fölött eltekintve a tokaji Nagykopasz vulkáni kúpja zárja a látványt. A park a tájba illeszkedik. A kastély környékét egykor rózsalugasok és díszcserjék is ékesítették. A kastélytól távolodó kertrészeket a Tisza egykori ártéri erdejének ritkításával hozták létre úgy, hogy annak szépségét fokozzák. Itt található védett ártéren az ókenézi műemlékkastély is. Tiszadob községének 14 800 holdnyi területéből közel 12 000 hold tartozott a grófi birtokhoz, melyen az Andrássy testvérek közül különösképpen az idősebb- és az ifjabb Andrássy Gyula gróf modern gazdálkodást sikeresen vezetett be. 1919-ben a Tanácsköztársaság alatt a falu zsellérnépe a kastély értékeit szétszórta, kifosztotta és az épületet feldúlta. Ifjabb Andrássy Gyula halála után az örököse Andrássy Sándor gróf lett, aki 1930-ban a kastély bútorait és megmaradt tárgyait elárverezte. Ezután többé már nem bútorozták újjá a kastélyt és a két világháború között a tiszadobi főúri épület lezártan, hideg méltóságban állt a még mindig gondozott ősi park közepén. Gróf Andrássy Sándor, országgyűlési képviselő volt az utolsó tulajdonosa a kastélynak és a hatalmas birtoknak. 1942-ben boldogfai Farkas Endre vezérkari őrnagy és felesége Lenz Klára úrnő a Tiszadobhoz tartozó 1 576 kataszteri holdas kocsordosi földbirtok (1154 kataszteri hold Tiszadobhoz, 422 kataszteri hold Kesznyétenhez tartozott) tulajdonosai voltak; az uradalmat Lenz Klára apja, Lenz József kereskedelmi tanácsos, nyékládházi földbirtokos, nagykereskedő, gróf Andrássy Sándortól vásárolta meg és ajándékba bocsátotta leányának és vejének; saját magának Lenz József pedig 935 kataszteri holdas birtokot vásárolt Andrássy Sándor gróftól. 1944-ben a szovjet megszállás napjaiban a park ősi sudár fenyveséből építettek a cölöphidat a fiszán. A kastélyban pedig a román megszálló csapatok frontkórházát rendezték be. 1945-ben a gróf Andrássy család minden jogát elveszítette a maradék földjük és a lezárt lakatlan kastélyuk felett. 1946—47-ben a falu birtokában volt az épület, később állami gyermekotthonok elhelyezésére szolgált és 1951-től gyermekotthonként szolgált. A park területe a második világháború után csökkent, jelenleg 15 katasztrális hold. A kastélyból gyermekotthont alakítottak ki. Az épület érdekessége: az évszakok számának megfelelően 4 bejárata, a hónapok számának megfelelően 12 tornya, a hetek számának megfelelően 52 szobája és a 365 napnak megfelelően 365 ablakszeme van. A kastély neves újkori képzőművészeti alkotása Péli Tamás roma festő 9-szer 4,5 méteres pannója. A kastély felújítása „A tiszadobi Andrássy-kastély és kapcsolódó területeinek kulturális és turisztikai hasznosítása” című kiemelt projekt 2009-ben kapott 1,738 milliárd forint európai uniós támogatást, mint az észak-alföldi régió kiemelt jelentőségű turisztikai fejlesztése. A fejlesztési projektet az ingatlan tulajdonosa, a Szabolcs-Szatmár-Bereg Megyei Önkormányzat végezte. A tiszadobi Andrássy kastély valamint a kastélyt körülölelő természeti környezet turisztikai célú felújításának előkészítése, a műemlék épületet érintő nagyszabású beruházás tervezése a Zoboki-Demeter és Társai Építésziroda Kft. vezetésével és többek között Balázs Tibor (B5 Építész Iroda) közreműködésével zajlott. A kiemelt projekt keretében az Andrássy-kastély és parkjának kulturális-turisztikai fejlesztése valósult meg. A rekonstrukció során új létesítmény vagy épületrész kialakítására nem került sor. A fejlesztések az épület külső állapotjavítására, a belső berendezések felújítására, és az üzemeltetés hatékonyságának növelésére irányultak. A felújítási projekt 2014 júniusában befejeződött, azonban a szükséges engedélyek megszerzésének csúszása miatt csak 2015. december 7-től látogatható a kastély és a park. 2023. májusától ismét bezárt bizonytalan időre. Az Építési és Közlekedési Minisztérium ugyanis egy törvénytervezet értelmében az állami tulajdonú kastélyoknak egy részét, köztük az Andrassy-kastélyt is, közérdekű vagyonkezelő alapítványoknak, vagy más magánjogi szereplők kezébe adja át. Képek a kastélyról Jegyzetek További információk Tiszadob ékköve - Petrusák János és Csordás László készülő filmje A Tiszadobi kastély a vendégváró honlapján A kastélyspecialista Történeti Kertek Adattára A tiszadobi Andrássy-kastély felújítási projekt információs oldala A tiszadobi Andrássy-kastély felújítása - YouTube video (Kölcsey Tv)